ຫວຽດນາມ ແລະ ຊູດັງ ມີຄວາມສາມາດບົ່ມຊ້ອນຮ່ວມມືໃນຫລາຍຂົງເຂດ
ວັນທີ 25 ພຶດສະພາ, ທີ່ສຳນັກງານປະທານປະເທດ, ທ່ານປະທານປະເທດ ຫວຽດນາມ ເຈີ່ນດ້າຍກວາງ ໃຫ້ການຕ້ອນຮັບທ່ານ Sayed Altayed Ahmed ເອກອັກຄະລັດຖະທູດ ຊູດັງ ເຂົ້າຢ້ຽມອຳລາ ເນື່ອງໃນໂອກາດສິ້ນສຸດອາຍຸການປະຕິບັດງານທາງການທູດຢູ່ ຫວຽດນາມ
ທ່ານປະທານປະເທດເຈີ່ນດ້າຍກວາງ ຕ້ອນຮັບທ່ານ Sayed Altayed Ahmed
ທ່ານປະທານປະເທດຕີລາຄາສູງ ບັນດາການປະກອບສ່ວນຂອງທ່ານເອກອັກຄະລັດຖະທູດ ໃນການເພີ່ມທະວີສາຍພົວພັນມິດຕະພາບ ແລະ ການຮ່ວມມືຫລາຍດ້ານລະຫວ່າງ ຫວຽດນາມ ແລະ ຊູດັງ ໃນຊຸມປີຜ່ານມາ. ທ່ານປະທານປະເທດຖືວ່າ 2 ປະເທດມີຄວາມສາມາດບົ່ມຊ້ອນຫລາຍຢ່າງ ເພື່ອຍົກສູງປະສິດທິຜົນແຫ່ງການຮ່ວມມືກ່ວາອີກ, ພິເສດແມ່ນໃນຂົງເຂດການຄ້າ, ການລົງທຶນ, ກະສິກຳ, ສິນໃນນ້ຳ, ນ້ຳມັນອາຍແກັສ, ໂທລະຄົມມະນາຄົມ…ທ່ານປະທານປະເທດປາດຖະໜາຢາກໃຫ້ ຊູດັງ ສືບຕໍ່ສະໜັບສະໜູນ ຫວຽດນາມ ເປັນສະມາຊິກສະພາຄວາມໝັ້ນຄົງສະຫະປະຊາຊາດອາຍຸການ 2020 – 2021 ແລະ ອອກສະໝັກຮັບເລືອກຕັ້ງເປັນຜູ້ອຳນວຍການໃຫຍ່ UNESCO ອາຍຸການ 2017 – 2021; ພ້ອມທັງສະເໜີ 2 ປະເທດ ຈັດຕັ້ງກອງປະຊຸມທາບທາມດ້ານການເມືອງຄັ້ງທີ 5 ລະຫວ່າງກະຊວງການຕ່າງປະເທດ 2 ປະເທດ.
ສ່ວນທ່ານ Sayed Altayed Ahmed ເອກອັກຄະລັດຖະທູດ ຊູດັງ ຢືນຢັນວ່າ ຊູດັງ ພ້ອມແລ້ວທີ່ຈະເປັນປະຕູອອກ ເພື່ອນຳບັນດາປະເພດສິນຄ້າຂອງ ຫວຽດນາມ ເຂົ້າຕະຫລາດ ອາຟຣິກກາ. ທ່ານເອກອັກຄະລັດຖະທູດກໍ່ໃຫ້ຮູ້ວ່າ: ຈະສືບຕໍ່ແນະນຳ, ໂຄສະນາບັນດາກາລະໂອກາດລົງທຶນດຳເນີນທຸລະກິດຂອງ ຫວຽດນາມ ເຖິງບັນດາວິສາຫະກິດ ຊູດັງ, ຜ່ານນັ້ນ ຊຸກຍູ້ການພົວພັນຮ່ວມມືລະຫວ່າງ 2 ປະເທດ ເພື່ອຜົນປະໂຫຍດຂອງປະຊາຊົນ 2 ປະເທດ.
(ແຫຼ່ງຄັດຈາກ VOV)